אין לבלבל עם אין לבלבל ערך זה עם הערך "עומר מושקוביץ (שחקן)".

**עומר מושקוביץ** (נולדה ב-12 ביולי 1991) היא זמרת-יוצרת, מוזיקאית, תסריטאית ושחקנית ישראלית.

ביוגרפיה
--------

עומר מושקוביץ נולדה וגדלה בתל אביב.

קריירה
------

ב-2004 השתתפה בסרטם של רונית אלקבץ ושלומי אלקבץ "ולקחת לך אישה" בתפקיד גבריאל, בתה של הדמות הראשית.

ב-2009 סיימה את  בית הספר התיכון לאמנויות תלמה ילין במגמת תיאטרון.

ב-2011, בתום שירותה הצבאי בחיל החינוך והנוער כמדריכת נוער במרחב, החלה להופיע עם חומרים שכתבה והלחינה, כולם בשפה העברית.

בשנים 2015–2016 למדה בבית הספר למוזיקה רימון.

ב-2017 יצאו שני הסינגלים הראשונים שלה - "קל להתאהב בי" ו"כתבו עליי". באותה שנה יצא גם אלבום הבכורה של עומר מושקוביץ, "צעדי רדיפה", הכולל 11 שירים שכתבה והלחינה. את האלבום הפיק היוצר והמפיק המוזיקלי תמיר גורדין, שאותו הכירה במהלך לימודיה ברימון, והוא הופץ על ידי חברת התקליטים נענע דיסק.

ב-2018 התקבלה למחזור הראשון של התוכנית "סינתיסייזר", שמטרתה לטפח יוצרים עצמאיים ולקדם את עשייתם המוזיקלית.

עומר מושקוביץ בצילומי הקליפ **עצות**
ב-2019 הוציאה עומר מושקוביץ את השיר והקליפ "אמן טוב זה אמן שטוב לו". זהו שיר מחאה המציג, מנקודת מבטה של הכותבת, מציאות שבה אמן ישראלי שרוצה להצליח ולהתפרנס מיצירתו צריך ללכת בתלם, להיות חלק מהמיינסטרים החברתי והתרבותי ולא להביע עמדות פוליטיות: "אמן טוב הוא לא אמן פוליטי / אמן טוב יודע להגיד: טעיתי / כשביקרתי את הממשלה / ומעלה תמונה מברית המילה / מהכותל, עוצם את העיניים תוך כדי תפילה".

בשנת 2020 השתתפה בפסטיבל "אינדיזוםזום" אשר שודר בהקצה ביום העצמאות, והועבר בשידור ישיר באמצעות ה-ZOOM עקב מגפת הקורונה. המופע שודר במשך שש שעות וצפו בו אלפי צופים. במופע השתתפו בין היתר איה זהבי פייגלין, גבע אלון, עינב ג'קסון כהן, אור אדרי, עדי-קשת כהן, אלישע בנאי, סיון טלמור, פלורה, עומר קורן ואחרים.

הקליפ "אמן טוב זה אמן שטוב לו", שאותו ביימה מושקוביץ לצד אליה מלמד, נבחר להשתתף בפסטיבל הסרטים הבינלאומי Transnational Queer Underground בברלין. מושקוביץ גם הוזמנה לאולפן ynet כדי לבצע את השיר.

אלבומה השני של עומר מושקוביץ, "נצטרף לעדר", יצא באוגוסט 2020. את האלבום הפיקו תמיר גורדין ושלי לוי והוא כולל תשעה שירים שאת כולם כתבה מושקוביץ והלחינה. שיר הנושא של האלבום, "נצטרף לעדר", שיצא בסוף 2019, נכנס לרשימת 100 השירים הגדולים של העשור במצעד של רדיו הקצה ושל וואלה תרבות. הקליפ לשיר "עצות", גם הוא מתוך האלבום, צבר יותר מרבע מיליון צפיות ברשתות החברתיות וביוטיוב. השיר עצמו נכנס לפלייליסט של גלגלצ והיה חלק מפסקול הסדרה חזרות של כאן 11. במצעד הישראלי והבינלאומי של רדיו "הקצה" לשנת 2020 נבחר השיר "עצות" במקום השני מבין שירי השנה ואילו האלבום "נצטרף לעדר" נבחר במקום השלישי מבין אלבומי השנה.  

שיר נוסף מתוך האלבום, "ים יבשה", נבחר במסגרת בחירת העורכים בתחנת הרדיו כאן 88. בקיץ 2021 צולם בים המלח ביצוע לייב מיוחד לשיר זה במסגרת פרויקט אינדי סיטי. הוא הופץ ברשתות השונות ושודר בערוץ 8. בספטמבר 2021 נבחר השיר למקום ה-15 במצעד השנתי של כאן 88 לשנת תשפ"א.  

לקראת השקת האלבום החלה מושקוביץ להעלות סדרת רשת מוקמנטרית שבועית בשם "סולדאאוט". הסדרה, שאותה כתבה וביימה ובה היא מגלמת את עצמה, מתארת את המסע שלה כיוצרת צעירה בדרך להכרה ומציגה את אחורי הקלעים של עולם המוזיקה העצמאית בישראל. העונה הראשונה של סולדאאוט כוללת עשרה פרקים. בחודש מאי 2021 החלה העונה השנייה של הסדרה.

באוגוסט 2020 הוציאה מושקוביץ גרסה חדשה ללהיט "קולנוע" של שרון ליפשיץ (מילים: דן תורן) במסגרת פרויקט "אז. עכשיו" - גרסאות חדשות לאלבומי מופת ישראליים - שיזם המפיק והמנהל המוזיקלי חיים שמש.

בפברואר 2021 הוציאה גרסה מחודשת לשיר "ימי הפרח והאהבה" (מילים: יעקב רוטבליט. לחן: קורין אלאל) במסגרת האלבום "הוצאו מהקשרם - שרים רוטבליט". בפרויקט השתתפו אמנים מוכרים דוגמת דן תורן, סטלה גוט, יובל מנדלסון, האחים צברי, תמר אפק, אור אדרי ואמנים אלטרנטיביים נוספים מעולם הפאנק והפולק.

עומר מושקוביץ הופיעה, בין היתר, בפסטיבל הפסנתר בתל אביב, שבו אירחה את עלמה זהר ובפסטיבל אינדינגב.

ביולי 2022 הופיעה במועדון Madame Claude בברלין.

ב-19 באפריל 2023 הוציאה את הסינגל "סולידריות". ב-10 ביולי הוציאה את הסינגל "(לא!) הרס עצמי".

ב-30 בינואר 2024 הוציאה מושקוביץ את האלבום "לבבות ברזל", המתכתב עם מאורעות ה-7 באוקטובר ונוצר בפרק זמן של חודש במהלך מלחמת חרבות ברזל. באלבום הקצר, בן השבעה שירים, משתפת מושקוביץ פעולה עם תושבת קיבוץ בארי, אסיא גרינברג, אותה פגשה במלון מפונים בים המלח. שיתוף פעולה נוסף הוא עם משורר הספוקן וורד, יונתן קונדה, איתו היא מבצעת את השיר "אם" של יענקל'ה רוטבליט בעיבוד מחודש, הכולל גם בית חדש המושר בערבית. אלבום אחד נוסף עליו עבדה מושקוביץ וכבר היה מוכן עוד בטרם המלחמה, "אליפות", נדחה בשל המצב. לקראת יציאת "לבבות ברזל" השיקה מושקוביץ את השיר "דברים גדולים ממני" ב-17 בינואר 2024, אותו כתבה והלחינה בהפקתם המוזיקלית של תמיר גורדין ויוני דויטש.

### פעילות נוספת

לבד מיצירתה והופעותיה היא מלמדת פיתוח קול ונמנית עם צוות המרצים של בית הספר לאמנויות הקול והמסך במכללה האקדמית ספיר. הטקסטים של כמה משיריה פורסמו בכתב העת לספרות עכשווית "גג".

חיים אישיים
-----------

עומר מושקוביץ היא בתם של במאית התיאטרון דדי ברון ושל המחזאי שלומי מושקוביץ. סבה, ראובן מושקוביץ, היה ממקימי היישוב היהודי-ערבי נווה שלום שליד לטרון. יש לה שלוש אחיות למחצה: מיכל בלנקשטיין וטל בלנקשטיין – שתיהן שחקניות ויוצרות בתיאטרון הקאמרי, ודנה בלנקשטיין, במאית קולנוע וטלוויזיה, שמנהלת את בית הספר סם שפיגל לקולנוע ולטלוויזיה.

מושקוביץ נשואה למוזיקאי יוני דויטש והם חיים בתל אביב.

דיסקוגרפיה
----------

### אלבומים

* "צעדי רדיפה", נענע דיסק, 2017
* "נצטרף לעדר", נענע דיסק, 2020
* "לבבות ברזל", נענע דיסק, 2024

### סינגלים

* השיר "נצטרף לעדר" יצא במסגרת אלבום האוסף Synthesizer Sessions#1
* גרסת כיסוי לשיר "ימי הפרח והאהבה" יצאה במסגרת אלבום האוסף "הוצאו מהקשרם - שרים רוטבליט", נענע דיסק, 2021
* ביצועים חדשים לשירים "קולנוע" ו"אתה בא אליי" יצאו במסגרת האלבום "אתה בא אליי - גרסת תמיר גורדין ל'קולנוע' של שרון ליפשיץ" מתוך סדרת האלבומים "אז. עכשיו" בהפקת חיים שמש, 2021

קישורים חיצוניים
----------------

ויקישיתוף מדיה וקבצים בנושא **עומר מושקוביץ** בוויקישיתוף
* אתר האינטרנט הרשמי של עומר מושקוביץ
* עומר מושקוביץ, ברשת החברתית פייסבוק

* עומר מושקוביץ, ברשת החברתית אינסטגרם

* עומר מושקוביץ, סרטונים בערוץ היוטיוב

* עומר מושקוביץ, באתר אייטונס (באנגלית)

* עומר מושקוביץ, באתר ספוטיפיי

* עומר מושקוביץ, באתר MusicBrainz (באנגלית)

* עומר מושקוביץ, באתר דיזר

* עומר מושקוביץ, דף שער בספרייה הלאומית

* עומר מושקוביץ, באתר בנדקמפ

* עומר מושקוביץ, באתר טיידל (באנגלית)
* דור בביוף, ‏קל להתאהב בה, באתר ‏מאקו‏, 8 באפריל 2020
* עמי פרידמן וענת טייכר, איזה בובה: לדובי גל יש חברה, והיא מתנפחת, באתר ynet, 7 ביוני 2017
* אתר למנויים בלבד ניצן פינקו, עומר מושקוביץ: "אני משתאה מול מוזיקאיות שבטוחות בסקס אפיל שלהן", באתר הארץ, 28 בפברואר 2021
* יובל אראל‏, ביקורת על השיר "אמן טוב זה אמן שטוב לו", בבלוג של יובל אראל, מגזין מוזיקה ותרבות, 25 באוגוסט 2019
* קל להתאהב בה, קל לאהוב אותה - עומר מושקוביץ בתיאטרון תמונע, מגזין "רעש"
* "צעדי רדיפה", עומר מושקוביץ, אתר "פוליטיקלי קוראת"
* שעה עם עומר מושקוביץ, בתוכנית "נקודת חן" ב"רדיו הקצה"
* נדב מנוחין‏, עומר מושקוביץ מחייכת בנימוס כשמנסים לייעץ לה. בסוף היא כתבה על זה שיר מטלטל, באתר וואלה!‏, 7 בספטמבר 2020

הערות שוליים
------------

1. ↑  ולקחת לך אישה באתר IMDb
2. ↑  עומר מושקוביץ דף אמן באתר של מאיר קוטלר, ייצוג וניהול אמנים ויוצרים
3. ↑  מחזור 2015 באתר של בית הספר למוזיקה "רימון"
4. ↑  עומר מושקוביץ - צעדי רדיפה באתר bandcamp
5. ↑  בוגרי תוכנית סינתיסייזר באתר התוכנית
6. ↑  אמן טוב זה אמן שטוב לו באתר youtube
7. ↑  יובל אראל‏, פסטיבל אינדי זומזום יוצא לדרך, בבלוג של יובל אראל, מגזין מוזיקה ותרבות, 26 באפריל 2020
8. ↑  עומר מושקוביץ באתר הפסטיבל
9. ↑  הסוגיות הבוערות שנוגעות לכולן: משדר מיוחד ליום האישה, באתר ynet, 8 במרץ 2020
10. ↑  נצטרף לעדר באתר נענע דיסק
11. ↑  מצעד העשור האלטרנטיבי של העשר'ז באתר רדיו הקצה
12. ↑  פרוטוקול ישיבת הפלייליסט 2.3.21 באתר גלגלצ
13. ↑  אתר למנויים בלבד יואב רינון, זו היתה סדרה מצוינת, שחשפה את התיאטרון הישראלי במלוא עליבותו, באתר הארץ, 14 בינואר 2021
14. ↑  תוצאות המצעד השנתי 2020 באתר רדיו הקצה
15. ↑  כאן 88 - בחירות העורכים - 15.9.2020
16. ↑   אינדי סיטי -עומר מושקוביץ- Indie City Omer Moskovitz, סרטון באתר יוטיוב (אורך: 1:28)
17. ↑  שירי השנה של כאן 88 - תשפ"א
18. ↑  העונה הראשונה של סדרת הרשת "סולדאאוט" באתר של עומר מושקוביץ
19. ↑  עומר מושקוביץ - הופעת חתונה | אג'נדה, באתר Agenda
20. ↑  מאיה כהן, "בחזרה לאלבומי המופת". "ישראל היום", 23.8.20
21. ↑  יעקב בר-און, ‏רוטבליט אלטרנטיבי: האלבום שמצדיע לקלאסיקון והמורד של המוזיקה העברית, באתר מעריב אונליין, 3 בפברואר 2021
22. ↑  אתר הפסטיבל - רשימת האמנים
23. ↑  אתר למנויים בלבד ניצן פינקו, הן הסיבה שפסטיבל הפסנתר הוא האירוע המוזיקלי הרלוונטי ביותר השנה, באתר הארץ, 30 בספטמבר 2021
24. ↑  Omer Moskovich + Giek\_1 + Akkamiau אתר המועדון
25. ↑  עומר מושקוביץ - לא הרס עצמי | Linktone, באתר www.linktone.co.il
26. ↑  פוסט שעלה עם יציאת האלבום לבבות ברזל, בדף הפייסבוק של עומר מושקוביץ
27. ↑  יובל אראל, עומר מושקוביץ – דברים גדולים ממני, בבלוג של יובל אראל, מגזין מוזיקה ותרבות, 17 בינואר 2024
28. ↑  עומר מושקוביץ בדף הפייסבוק "סינמה ספיר"
29. ↑  **פנים חדשות: אלי תומר, עומר מושקוביץ, אילן לוי.** "גג", כתב עת לספרות, גיליון מס' 46. אפריל 2019
30. ↑  שירי האלבום באפליקציית ספוטיפיי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007412646705171
* MusicBrainz: 11abeba8-94c5-4abe-bceb-64b4621250c0
* VIAF: 52154921351763592828
* WorldCat (עם VIAF): 52154921351763592828

 |